Õpetajate Leht

Kultuurihäkaton
2026-04-20 00:00 - 2026-04-21 23:59 (Europe/Tallinn)
Tallinna ülikooli ühiskonnateaduste instituudi projekti „Kultuurisündmuste roll erivajadustega noorte ühiskonda kaasamisel“ raames toimub 20. ja 21. aprillil Viljandis Ugala teatris kahepäevane kultuurihäkaton. Projekti rahastab kultuuriministeerium.
Kultuurihäkatonil kohtuvad erineva elukogemuse ja ligipääsuvajadustega kultuurihuvilised ning teatrivaldkonna professionaalid. Kahe päeva jooksul tegutsetakse väikestes meeskondades, et ühendada erialased teadmised isiklike kogemustega ning töötada välja uusi, ligipääsetavamaid lahendusi. Häkaton toimub Ugala teatris, kes on koos Eesti puuetega inimeste kojaga Tallinna ülikooli ja Eesti muusika- ja teatriakadeemia teadusprojekti koostööpartner.
Häkaton on koosloomeformaat, mille eesmärk ei ole pelgalt ideede kogumine, vaid ligipääsetavuse, koostöö ja kaasamise sügavam mõtestamine. Fookuses ei ole olemasolevate praktikate kohandamine, vaid selliste teatrisündmuste kujundamine, mis arvestavad ligipääsetavusega juba ideetasandil. Ligipääsetavus hõlmab nii füüsilist keskkonda, kommunikatsiooni ja suhtlusviise kui ka erinevaid osalemisvõimalusi.
Häkatoni peakorraldaja, Tallinna ülikooli nooremteadur Keiu Virro rõhutab, et õigus kultuurile on inimõigus. „Eesti ei ole veel seal, kus kõigile puuetega või erivajadustega inimestele oleks tagatud võrdne ligipääs kultuuri kogemisele ja loomisele. Samas on meie teatrites huvi ligipääsetavuse vastu kasvamas. Kultuurihäkaton on osa teadusuuringust, mille eesmärk on suurendada erivajadustega noorte osalust Eesti kultuurielus. Ühtlasi loob see võimalusi uute loovate ideede ja koostöövõrgustike tekkeks,“ ütles Virro. Projektijuht, kultuurilise mitmekesisuse professor Airi-Alina Allaste lisab, et kultuuriline mitmekesisus ja kaasamine on sidusa ühiskonna alus, kuid siiani piiravad noorte osalust erinevad barjäärid. ”Seetõttu on oluline arendada teadmisi ja lahendusi, mis aitavad muuta kultuuri kõigile kättesaadavamaks”.
Rahvusvaheline kogemus näitab, et ligipääsetavuse arvestamine ja mitmekesiste kogemuste kaasamine rikastab ka teatrit ennast. Üheks näiteks on Šotimaa teater Birds of Paradise, mille tegevus on aidanud laiendada arusaama sellest, kuidas muuta teater erinevatele sihtrühmadele ligipääsetavaks. Nende esindajad osalevad häkatonil rahvusvaheliste mentoritena.
Eestist toetavad meeskondi koosloomeeksperdid Kaie Koppel, Kadri Kangro ja Keiu Telve. Rahvusvahelised mentorid on Kelsie Acton, Ellie Tillotson, Mairi Taylor ja Morna McGeoch. Ligipääsetavuskonsultantidena panustavad Maikel Mõttus ja Jüri Lehtmets Eesti puuetega inimeste pojast.
Häkatonil osalevad kultuurivaldkonna esindajad Ugala teatrist, Estoniast, Rakvere teatrist, Kanuti Gildi SAAList, Vanemuisest, VAT Teatrist ja Eesti noorsooteatrist, samuti mitmed vabakutselised kultuuritöötajad ning kultuuriministeeriumi esindajad.
Kultuurihäkatoni käigus sündinud ideid esitletakse 21. aprilli õhtul Ugala teatris.

CertiLingua koolide õpetajate ja õpilaste koostööpäev
2026-04-22 00:00 - 23:59
Eesti võõrkeeleõpetajate liit
22. aprillil Tallinnas CertiLingua koolide õpetajate ja õpilaste koostööpäev.

Õpilaste teadusfestival
2026-04-22 00:00 - 2026-04-23 23:59
Õpilaste teadusfestival
Õpilaste Teadusfestival on kevaditi toimuv suursündmus, millega tähistame teadust ja noori teaduses. 12. festival toimub AHHAA teaduskeskuses 22.–23. aprillini 2026.
Info

Väitluse meistrivõistlused
2026-04-25 00:00 - 2026-04-26 23:59
Väitluse meistrivõistlused
Keskkoolide Eesti meistrivõistlused väitluses on mõeldud õpilastele, keda huvitab argumenteerimine, kriitiline mõtlemine ja eneseväljendusoskus. Keskoolide meistrivõistlustel selgitatakse välja Eesti meistrid keskkoolide arvestuses, kuid osaleda võivad ka nooremad ning üritused on suunatud 8.-12. klassi õpilastele. KKEMV on 3-etapiline võistlustesari, mille raames selguvad Eesti meistrid nii võistkondlikus kui ka individuaalses arvestuses. Meistrivõistlustel osalevad 3-liikmelised võistkonnad. Turniiridel väideldakse erinevate teemade üle ning need toimuvad paralleelselt nii eesti kui vene keeles.
Keskkoolide Eesti meistrivõistlused väitluses I etapp 6.–7.12.2025
Keskkoolide Eesti meistrivõistlused väitluses II etapp 14.–15.02.2026
Keskkoolide Eesti meistrivõistlused väitluses III etapp 25.–26.04.2026
Väitluse maailmameistrivõistlused 28.07–07.08.2026

Eesti tsöliaakia seltsi konverents-mess
2026-04-25 11:00 - 15:00
25. aprillil kl 11.00–15.00 toimub Eesti tsöliaakia seltsi 30. juubelile pühendatud konverents-mess, mis toob kokku eksperdid, kogukonna liikmed ja gluteenivabade toodete pakkujad, et arutada tsöliaakia mõju tervisele ja igapäevaelule.
Konverents algab kell 11 seltsi juhatuse tervitusega. Seejärel teeb ettekande Hispaaniast pärit María van der Hofstadt Rovira (AOECSi teadusjuht), kes räägib viimastest teadusuuringutest ning tsöliaakia seostest vaimse tervisega.
Päev jätkub Liis Orava (integratiivne terviseterapeut) ettekandega gluteeni mõjust närvisüsteemile. Seejärel toimub diskussioonpaneel, kus käsitletakse tsöliaakiaga inimeste sotsiaalset toimetulekut. Paneeli juhib Liina Lüütsep (psühholoog-nõustaja) ning arutelus osalevad Laura Jõesalu, Keiu Org ja Marget Merman. Päeva lõpetab seltsi partnerite tunnustamine.
Täpse konverentsi päevakava leiab Teadmine toetab – konverents & mess – Eesti Tsöliaakia Selts
Pärast konverentsi ametlikku osa on avatud messiala, kus tutvustatakse ja müüakse gluteenivabu tooteid.

Suur kosmosepäev
2026-04-25 12:00 - 19:00
Energia avastuskeskuses toimub 25. aprillil kl 12–19 kogupereüritus “Suur kosmosepäev 2026”, mis toob kokku Eesti kosmosevaldkonna tegijad, kes viivad külastajad põnevale rännakule kosmose avarustesse.
Üritus on suunatud eelkõige lastega peredele ja koolidele ning pakub mitmekesist programmi, kus teadus on põimitud kaasahaaravate praktiliste tegevustega. Energia avastuskeskuse tegevjuhi Darja Saare sõnul on kosmosepäev hea võimalus äratada noortes huvi inseneeria ja tehnikateaduse vastu. “Alles hiljuti jälgisime suure huviga Artemise missiooni edukaid arenguid Kuu suunal. See pani paljusid mõtlema kas Eesti on kosmoseriik ja kas meie tänastest noortest võivad saada tulevased astronaudid või kosmosevaldkonna insenerid? Kuigi see võib esmapilgul tunduda ulmeline, on vastus tegelikult jah, me olemegi juba täna kosmoseriik,” rõhutab Saar, kelle kinnitusel tegutseb Eestis mitmeid ettevõtteid ja algatusi, mis panustavad aktiivselt kosmosetehnoloogia arendamisse ning rahvusvahelistesse projektidesse. “Tahamegi seda maailma noortele lähemale tuua, et nad näeksid võimalusi, leiaksid inspiratsiooni ning saaksid kujundada endale selge sihi ja tegutsemistee tuleviku jaoks,” selgitab Saar ja lisab, et kosmosepäev toimub juba teist korda ning tänavune programm on inspireeritud eelmise aasta menukast sündmusest, tuues külastajateni veelgi mitmekesisema valiku tegevusi.
Päeva jooksul saavad külastajad võtta osa töötubadest ning tutvuda lähemalt Eesti kosmosevaldkonna tegevustega. Erilist põnevust pakub võimalus tutvuda legendaarse KuupKulguriga, katsetada selle kuusimulaatoreid ning proovida ka ise kulguri juhtimist. Koos TalTechi tudengitega ehitatakse ja lennutatakse vesinikurakette ning elevust lisab droonijalgpalli turniir, millele saab kaasa elada või ka ise droonide juhtimisel kätt proovida.
Muuhulgas saavad osalejad kohtuda estronautidega, et kuulda nende kogemustest paraboollennul Luksemburgis, võtta osa Tudengisatelliidi ja Tartu ülikooli Tartu observatooriumi meeskondade töötubades, panna end proovile ESERO Eesti meeskonna läbiviidavates astronaudi minimissioonides. Lisaks on peredel võimalik luua oma marsilinnak, avastada planeete ja galaktikaid koos avastuskeskuse planetarist Rauno Pilviku ning rahva observatooriumi eestvedaja Vladimir Gomaniga ja saada osa planetaariumi erietendustest.
Peresid oodatakse kohale kosmoseteemalistes kostüümides ning parimad ja loovamad kostüümid saavad ka autasustatud. Kõige pisematele on kohal lima töötuba, kosmoseteemalised nöomaalingud ja Loco Rolls pannkoogide pop-up kohvik.

Inglise keele eksam
2026-04-27 00:00 - 23:59
Inglise keele B1/B2-tasemel eksam (kirjalik) 27. aprillil 2026.

Inglise keele eksam
2026-04-27 00:00 - 2026-04-30 23:59
Inglise keele B1/B2-tasemel eksam (suuline) 27.–30. aprillini 2026.

Veebiseminar „Kuidas luua vaimset tervist toetavat haridusasutust?“
2026-04-27 15:00 - 16:00
27.04 kell 15.00–16.00 veebiseminar „Kuidas luua vaimset tervist toetavat haridusasutust?“ toob fookusesse nii töötajate kui laste ja noorte heaolu. Seminari salvestatakse ning on avalikult järele vaadatav Harno YouTube’i kanalil. Info

Kultuurihariduse häppening
2026-04-28 11:30 - 13:30
Pane end laste kingadesse! 28. aprillil kl 11.30–13.30 toimub kultuurihariduse häppening, et kogeda, mida kultuuriasutused Eesti haridussüsteemile täienduseks pakuvad ja miks jääb kultuurihariduseta haridus poolikuks. Häppening toimub haridus- ja teadusministeeriumi ees Tartus.
Viimaste kuude segadus õppekäikude rahastamise ümber on toonud kaasa olukorra, kus koolid on muutunud ettevaatlikuks, otsused on edasi lükkunud ning laste kokkupuude kultuuriga on oluliselt vähenenud.
Kultuurivaldkond ei vaja üldsõnalisi kinnitusi, et kultuur on hariduse osa. Me vajame toimivat süsteemi, mis lapsed tagasi kultuuri juurde toob.
Kutsume teid kultuurihariduse aktsioonist osa võtma, et:

kogeda isiklikult, mida kultuuriharidus õpilasele pakub,
näha, kuidas kultuuriharidus toetab riikliku õppekava eesmärkide saavutamist,
arutada, millised poliitikavalikud aitavad taastada selguse, usalduse ja toimivad lahendused.

Meie eesmärk on anda avalikkusele ja olulistele sihtrühmadele selge sõnum, et lapsed on kultuuriasutustesse õppekäikudele väga oodatud ning neid ei karistata selle eest!
Häppeningi koordineerivad Eesti muuseumiühing ja Eesti etendusasutuste liit, kaasa löövad muuseumid, teatrid ja teised kultuuriasutused üle Eesti.
FB-i üritusega saab liituda https://www.facebook.com/events/2132145697585221
Eesti muuseumiühing ja Eesti etendusasutuste liit

Veebiseminar „Õpetaja kvalifikatsioon – kellele, miks ja kuidas hinnata?“
2026-04-28 15:00 - 16:00
28. aprillil kell 15–16 toimub veebiseminar „Õpetaja kvalifikatsioon – kellele, miks ja kuidas hinnata?“. Võtame võimalikult praktiliste näidetega teema osadeks lahti. Uurime, millistest allikatest tuge leida ja kelle poole saame veel pöörduda. Selgust aitab luua haridus- ja teadusministeeriumi peaekspert Taavi Kreitsmann. Seminar salvestatakse ning on avalikult järele vaadatav Harno YouTube’i kanalil. Zoomi lingi saadame vahetult enne seminari toimumist e-postile. NB! Palun veenduge, et olete sisestanud korrektse e-posti aadressi. Info

Priit Palta inauguratsiooniloeng
2026-04-28 16:15 - 17:30
28. aprillil kell 16.15 peab Tartu ülikooli rakendusliku genoomika professor Priit Palta ülikooli aulas inauguratsiooniloengu „Genoomika teel teadustulemustest ühiskondliku väärtuse loomiseni“. Veebiülekannet saab jälgida UTTV-st.
Tänapäevased terviseandmete ja genoomikauuringud annavad meile üha rohkem teadmisi selle kohta, miks haigused tekivad ja kuidas need raku tasemel arenevad. Samal ajal ei sünni teadustulemuste ühiskondlik väärtus üksnes andmete kogumisest või nende analüüsimisel saadud tulemuste avaldamisest teadusartiklites, vaid ka sellest, kas tervishoiusüsteemil ja inimestel on teadustulemustest kasu.
Professor Priit Palta räägib inauguratsiooniloengus lähemalt, kuidas geeni- ja terviseandmete põhjal saadud keerulisi tulemusi usaldusväärselt tõlgendada, teiste andmekihtidega siduda ning rakendatavaks arendada. Samuti arutleb ta suurte biopankade, mitmekihiliste andmete ja kvantitatiivsete meetodite rolli üle haigusriskide mõistmisel, prognoosimisel ja ennetamisel ning proovib näidata, kuidas võiks rakenduslike sammude ettevõtmine aidata ületada lõhet alusuuringute ja nende tulemuste kliinilise või ühiskondliku kasutamise vahel.
Priit Palta on Tartu ülikooli rakendusliku genoomika professor, genoomika instituudi asedirektor ja Eesti geenivaramu arenduskeskuse juht. Ta kaitses 2015. aastal Tartu ülikoolis doktorikraadi bioinformaatika alal ning on töötanud teadlasena nii Eestis, Soomes kui ka Ühendkuningriigis.
Teadustöös keskendub Palta bioinformaatikale, rakenduslikule genoomikale ning geeni- ja terviseandmete integreeritud analüüsile, et paremini mõista haiguste tekkepõhjuseid ja toetada personaalmeditsiini arengut. Professor Priit Palta on avaldanud kümneid teadustöid, juhtinud rahvusvahelisi projekte ja aidanud arendada mitut tervisetehnoloogia lahendust. Tema tööd on tunnustatud muu hulgas Soome kultuurifondi preemia ja Artur Linnu stipendiumiga.
Piduliku inauguratsiooniloengu eesmärk on anda ülikooli uuele professorile võimalus tutvustada ennast, oma eriala ja teadusteemat. Avaliku loengu lõpus saavad kuulajad professorile küsimusi esitada. Loengule on oodatud nii ülikooli töötajad, üliõpilased kui ka kõik teised huvilised.

Veebiseminar "Lõpupilt veebis: tore mälestus või privaatsuse rikkumine?"
2026-04-28 18:00 - 19:00
Veebiseminar “Lõpupilt veebis: tore mälestus või privaatsuse rikkumine?” toimub 28. aprillil kell 18–19 veebis.
Seoses sellega, et kätte on jõudmas lõpupidude ja aktuste hooaeg, mil kaamerad sähvivad ja emotsioonid on laes, hakkavad peagi ka sotsiaalmeedias levima pildid peredest, sh lastest. Kas teadsite, et lõpupiltide jagamine isiklikul või haridusasutuse sotsiaalmeediakontol võib riivata kellegi eraelu puutumatust ja tuua kaasa andmekaitselisi vaidlusi?
Kohtumisel lahkame järgmisi teemasid:

Kas aktus on avalik sündmus või kehtivad seal pildistamisele eritingimused?
Millal peab haridusasutus küsima nõusolekut, et postitada lõpupilte veebilehele või sotsiaalmeediasse?
Millised on riskid ja vastutus, kui kool vahendab aktust reaalajas veebiülekandena?
Kui kaua tohib kool/lasteaed lõpupilte oma sotsiaalmeedia seinal, kinnistes vanemate gruppides või kodulehel üleval hoida?
Kas klassi kinnisesse Messengeri või Facebooki gruppi piltide jagamine on juriidiliselt sama, mis nende avalik postitamine?
Millal riivab lapsevanema postitus lapse õigust privaatsusele? Kas lastel on õigus keelata vanematel või koolil oma piltide jagamist?
Kuidas peaks noor käituma, kui ta leiab kooli või lasteaia arhiivist pildi, mis on talle täna piinlik või kahjustab tema mainet?

Eksperdid toovad selgust nii juriidilises kui ka sotsiaalses plaanis, et tähistamine mööduks kõigi jaoks turvaliselt.
Kõnelevad:

Laura Laid – Telia jurist ja andmekaitse ekspert
Maria Murumaa-Mengel – Tartu ülikooli meediauuringute kaasprofessor

Registreerimine https://forms.gle/Tq4Dwyoe6EckwRBK8
Veebiseminar toimub Telia ja Tartu ülikooli ühiskonnateaduste instituudi ühise programmi Digimentorid raames. Vaata lähemalt meedia.ut.ee.

Haridustehnoloogia konverents
2026-04-29 00:00 - 2026-04-30 23:59
29. ja 30. aprillil toimub Eesti muusika- ja teatriakadeemias Moodle Moot Estonia 2026, rahvusvaheline haridustehnoloogia konverents, mille teema on loovus ja koostöö tehisintellekti ajastul. Kahepäevane sündmus keskendub tehisintellekti rollile õppimises, õpetamises, loome- ja teadustöös kiiresti muutuvas maailmas.
“Tehisintellekt on väga kiiresti muutunud millestki, millest me alles vaid rääkisime … millekski, mis märkamatult pesitseb meie brauserites, klassiruumides ning kirjutab aeg-ajalt isegi meie e-kirju ja kõnesid vaat et liigagi hästi,” sõnas konverentsi avakõnes Eesti muusika- ja teatriakadeemia rektor Ivari Ilja.
Moodle Moot Estonia 2026 peakorraldaja on Leedu haridustehnoloogia ettevõte Vextur, ainus sertifitseeritud Moodle’i partner Baltikumis ja Soomes ning ka akadeemia Moodle’i arendaja. Konverentsi kaaskorraldaja on Tallinna tehnikaülikool (TalTech).
Peaesinejatena astuvad üles Moodle’i tootejuht Marie Achour Austraaliast ning mobiilsete lahenduste UX-disainer Denisse Maturin Hispaaniast.
Konverents on suunatud õppejõududele, haridustehnoloogidele, õppedisaineritele ja e-õppe spetsialistidele Eestist, Lätist, Leedust ja Soomest ning rahvusvahelistele haridustehnoloogia ettevõtetele.

Teko tänavatoidufestival
2026-04-29 11:00 - 13:00
Kolmapäeval, 29. aprillil kl 11–13 toimub AVARA majandus- ja teeninduskolledži Majaka tänav 2 õppehoones järjekordne Teko (endise Tallinna Teeninduskooli) tänavatoidufestival, kus külastajaid ootavad Erasmus+ partnermaadest inspireeritud tänavatoidud.
Rahvusvahelised maitsed valmivad noorte kokkade esituses – toite valmistavad kokaõpetajate juhendamisel 24 tiimi ehk ligi 90 kokaõpilast. Sel aastal viivad õpilased külastajad maitserännakule kaheksasse riiki: Hispaania, Belgia, Portugal, Taani, Malta, Soome, Itaalia ja Küpros. Traditsiooniks kujunenud sündmus näitab, et tänavatoit võib olla nii maitsev kui ka visuaalselt kõrgel tasemel.
AVARA majandus- ja teeninduskolledži juht Kristi Tarik kommenteerib sündmuse laiemat mõju: „Tänavatoidufestival ei ole pelgalt üritus, vaid osa praktilisest õppest, kus noored arendavad oskusi, mida vajatakse päriselt tööturul – alates toiduloomest ja meeskonnatööst kuni ajaplaneerimise ja kliendisuhtluseni.“
Sellised sündmused annavad võimaluse näha kutseharidust selle kõige vahetumas vormis – õppimine toimub läbi eesmärgistatud tegevuse, millel on selge ja käegakatsutav tulemus. II kursuse kokaõpilased on toiduloomes järginud ka zero waste põhimõtteid, et tagada ressursside säästlik kasutamine ja toetada jätkusuutlikkust.
Oodatud on kõik rahvusvahelise köögi huvilised. Sündmuse keskkonnamõju vähendamiseks palume kaasa võtta oma söögiriistad ja toidukarbid. Kõik toidud maksavad 1.50 €.

Fenno-Ugria hõimuklubi
2026-04-29 17:00 - 18:00
MTÜ Fenno-Ugria Asutuse korraldatav Fenno-Ugria hõimuklubi jätkab harivate kooskäimistega kevadhooajal! Et soome-ugri teemade kajastamisse kooliruumis vaheldust, mitmekesisust või hoopis uusi vaatenurki tuua, kutsume hõimuklubist osa võtma ka õpetajaid. Üritustest osavõtt on tasuta ning kõik üritused toimuvad Eesti Keele Instituudi saalis (Roosikrantsi 6) kolmapäeviti kl 17–18.
Ürituste toimumisajad, teemad ja esinejad:
4. märtsil Eva Toulouze, PhD (Tartu ülikool) “Udmurdi noorte neidude ja poiste täiskasvanuks saamise riitused, muutused 1994–2019”.
18. märtsil Liivo Niglas, PhD (Tartu Ülikool) “Neenetsid tänapäeval, filmid”.
1. aprillil Mika Keränen (kirjanik) “Karjalaseks olemine ja karjala keel Soomes”.
15. aprillil István Bán (M. Munkáci nim Eestimaa Ungarlaste Seltsi esimees) “Taga-Karpaatia ungarlased”.
29. aprillil Jaak Prozes (Fenno-Ugria Asutus) “25 aastat hõimuklubi”.

Haridusprogramm "Jaanipäeva ootel" Eesti Vabaõhumuuseumis
2026-05-04 00:00 - 2026-06-18 23:59
Haridusprogramm “Jaanipäeva ootel” Eesti Vabaõhumuuseumis
“Jaanipäeva ootel” on pühendatud ühele oodatumale pühale – jaanipäevale! Uurime muuseumitunnis, miks tehti jaanipäeval jaanituld, milliseid mänge jaanipäeval mängiti ja milliste taimede erilisse väkke sel ajal usuti. Programmi saab tellida alates 4. maist kuni 18. juunini.
Broneeri siit

Videoloeng „Kuhu läheb Euroopa raha? EL-i eelarve ja tõukefondide mõju Eestile“
2026-05-05 14:00 - 15:00
5. mail kell 14 korraldab Tartu ülikooli teaduskool 9.–12. klassi õpilastele videoloengu, kus arutletakse Euroopa Liidu eelarve ja selle kasutamise üle liikmesriikides. Loengut saab jälgida UTTV-st.
Videoloengu peab Tartu ülikooli majanduspoliitika nooremteadur Raul Parts. Loeng on mõeldud 15–19-aastastele õpilastele ja selle on tellinud Euroopa Parlamendi Büroo Eestis.
Euroopa Liit seisab praegu silmitsi mitme suure teemaga, nagu julgeolek, kliimamuutused, konkurentsivõime, ränne, energia ja tehnoloogiline areng. Seetõttu on Euroopa Komisjon teinud ettepaneku kujundada järgmine eelarve senisest mahukam ja paindlikum, et liit suudaks kriisidega paremini hakkama saada ja täita pikaajalisi arenguvajadusi.
Loengul räägitakse, kuidas on kujunenud Euroopa Liidu eelarve, milliseid valdkondi on seni rahastatud ja milliseid eesmärke seatakse järgmiseks eelarveperioodiks aastatel 2028–2034. Samuti võetakse tähelepanu alla see, kuidas eelarve kavandamine käib, milline on liikmesriikide roll ning kuidas mõjutab Euroopa Liidu raha Eesti ja kogu Euroopa arengut.
Videoloeng kestab kuni 60 minutit, millest umbes 15 minutit on mõeldud märkuste, ettepanekute ja küsimuste esitamiseks.
Loengule lisaks valmib tööleht, mille saab alla laadida teaduskooli kodulehelt ning mis aitab õpilastel õpitut paremini mõista ja meelde jätta.

Innovatsioonifestival 2026: Usaldus hübriidohtude ajastul
2026-05-06 10:00 - 16:00
Kolmapäev, 6. mail kl 10–16 toimub Tallinna tehnikaülikooli aulas innovatsioonifestival 2026: Usaldus hübriidohtude ajastul.
Konverentsi programmis on ettekanded ja paneeldiskussioon, mis käsitlevad tehisintellekti rolli infooperatsioonides, digitaalse tõendamise võimalusi ning kriisikommunikatsiooni olukorras, kus avalikkus ei pruugi tehnilisi fakte usaldada.
Laiendatud ajakava ja esinejate tutvustused sündmuse kodulehel

Elektrikonverents „Elekter – Eesti majanduse uus mootor“
2026-05-07 00:00 - 23:59
Elektrikonverents „Elekter – Eesti majanduse uus mootor“ toimub 7. mail TalTechis.
Konverents tõstab tulipunkti energeetika ja mehhatroonika rolli Eesti majanduses. Üles astuvad teadlased ja uurimisrühmade juhid, kes pakuvad valdkonna väljakutsetele oma nägemuse.
Õhus on sellised küsimused:

Millised on varustuskindluse ohud Eestis?
Elektri hinnast. Kas parem elektrijaam Narvas, tuulik tagaaias või generaator keldris ehk kuhu liigub energeetika?
Tuleviku elektrimagnetseade – kas 3D-prinditav?
Milline on AI roll elektrisõidukite juhtimises?
Millist tööjõudu vajab Eesti turg?

Neil ja paljudel teistel teemadel annavad oma vaate tippteadlased elektroenergeetika ja mehhatroonika instituudist ning ettevõtete ja erialaliitude esindajad.
„Ootame kuulama, kaasa mõtlema ja kohtuma inimestega, kes kujundavad Eesti elektriajastu järgmisi samme,” ütles TalTechi elektroenergeetika ja mehhatroonika instituudi direktor Mart Landsberg. „Kui elekter on uue majanduse mootor, siis elektrikonverents on koht, kus arutatakse läbi, kuidas see mootor Eestis tööle panna.”
Landsberg toob esile, et Rahvusvahelise Energiaagentuuri (IEA) värske raport Electricity 2026 ütleb selgelt: maailm on jõudmas elektriajastusse. „Maailma elektritarbimine kasvab lähiaastatel kiiresti, elekter muutub järjest enam majanduse, tööstuse, transpordi, hoonete, andmekeskuste ja tehisaru toimimise võimaldajaks. IEA prognoosi järgi kasvab maailma elektritarbimine aastatel 2026–2030 keskmiselt 3,6% aastas ning vähemalt 2,5 korda kiiremini kui kogu energiatarbimine tervikuna. Samal ajal tõstab see esile ka varustuskindluse, võrkude arendamise ja paindlikkuse küsimused. Just seepärast on vaja küsida, kas Eesti on saabuvaks elektriajastuks valmis,” sõnas Mart Landsberg.
Kava

Veebikonverents "“Märka. Sekku. Enneta.” – täiskasvanute roll turvalise lapsepõlve loomisel"
2026-05-07 10:00 - 14:45
SA Kiusamisvaba Kool korraldab koostöös Telia Eesti AS-ga 7. mail kl 10.00–14.45 veebikonverentsi täiskasvanutele, mille teema on kiusamise märkamine, ennetamine ja sekkumine. Konverents toimub Facebook Live’is ning on kõigile tasuta.
Konverents on loodud meie uue veebikursuse „Astu kiusamisele vahele – märka, sekku, enneta“ lanseerimise toetuseks ning täienduseks, pakkudes lisaks veebikursuse põhjalikele teemakäsitlustele täiendavaid teemasid lapse igapäeva elu puudutavate oluliste osade kohta, olgu selleks trenn, sotsiaalmeedia, kiusamine jne.
Konverents on mõeldud kõigile täiskasvanutele, kelle isiklikus või tööalases elus kasvab laps.
Päeva juhib ERR saatejuht ja raadio sporditoimetuse juht Juhan Kilumets. Päev koosneb avaettekandest „Kiusamine – kas suureks kasvamise normaalne osa?“, kuuest õpiampsust, modereeritud vestlusest ning veebikursuse tutvustusest.
Õpiampsude teemad:

Triin Kahre: „Vaikus, mis karjub: kuidas saada laps rääkima, kui märgid on näha?“
Gähtlin Leppänen: „Ma ei taha trenni minna! – mida teha?“
Kristi Feldman: „Kodus ingel, koolis …? Mida teha, kui sinu laps on see, kes kiusab?“
Elmet Puhm: „Kuidas kooli ja teiste lapsevanematega kaevikusõda vältida ja laste heaolu nimel liitlasteks saada?“
Getter Kamenski: „Mis toimub sinu lapse klassi WhatsAppi grupis siis, kui sina magad?“
Maria Schlosser: „Küberauditi meistriklass: 15 minutit, mis kaitsevad last aastaid“

Õpiampsude järgselt vestleb Juhan Kilumets Papsid.ee kogemuskoolitajate Illimar Pildi ja Kristo Tuurmanniga teemal „Mehed ennetuses: kohalolu, mõju ja vastutus“.

Konverents „Naine elulookirjutuse ja kirjanduse peeglis“
2026-05-07 10:00 - 20:00
Konverents „Naine elulookirjutuse ja kirjanduse peeglis“ on pühendatud ühenduse Eesti Elulood 30. tegevusaasta täitumisele käesoleva aasta märtsis ning selle eestvedaja ja elulugude kogumise ühe algataja, kirjandusteadlase Rutt Hinrikuse 80. sünniaastapäevale 7. mail.
Konverentsi kava
Konverentsil meenutatakse Rutt Hinrikust ning räägitakse naistest elulugudes ja kirjanduses.

Ester Orase inauguratsiooniloeng
2026-05-07 16:15 - 17:15
7. mail kell 16.15 peab Tartu ülikooli arheokeemia professor Ester Oras inauguratsiooniloengu „Biomolekulaarne muinasteadus: Rooma pronkslambist teadusparadigma muutuseni“. Veebiülekannet saab jälgida UTTV-st.
Arheoloogia on eri valdkondi siduv teadus. Ester Orase sõnul on loodus- ja täppisteaduste kiire areng märgatavalt laiendanud võimalusi kaasata neid teadussuundi ka mineviku uurimisse.
Inauguratsiooniloengus tutvustab Ester Oras biomolekulaararheoloogiat kui uudset uurimisvaldkonda, mis ühendab humanitaar- ja loodusteadusi ning aitab molekulide tasandil jutustada uusi põnevaid lugusid minevikus elanud inimeste kohta. Ettekandes selgub, kuidas võimaldavad moodsad analüüsimeetodid tuvastada inimloomuse sotsiaalse ja kultuurilise väljenduse seni varjatud kihistusi nii minevikus kui ka tänapäeval. Lisaks arutleb värske professor, kuidas suurendab uus teadusharu erialadeülest sünergiat ja elavdab koostööd esmapilgul üsna vastandlike teadusvaldkondade vahel.
Ester Oras kaitses Cambridge’i ülikoolis 2014. aastal doktorikraadi teoreetilise arheoloogia vallas ja pöördus seejärel oma alma mater’isse Tartu ülikooli analüütilise keemia järeldoktorina (2015–2017). Alates 2017. aastast on ta töötanud (vanem)teaduri ja kaasprofessorina ühtaegu nii humanitaarteaduste ja kunstide kui ka loodus- ja täppisteaduste valdkonnas ning pühendanud oma karjääri eri teadusalade sünergilisele sidumisele. Alates 1. maist 2025 on ta Tartu Ülikooli arheokeemia professor.
Oma uurimistöös kasutab Oras biomolekulaararheoloogiat muistse toitumise, tervise ja rännete tuvastamiseks. Ta on 2020. aastal rajatud Baltimaade esimese biomolekulaararheoloogia uurimisrühma ning arheokeemia labori Archemy asutaja ja juht, kellel on laialdane rahvusvaheline ja valdkondadeülene töökogemus. Ester Oras on Uppsala ülikooliga koostöös tegutseva erialadevahelise uurimiskeskuse Swedish Collegium for Advanced Study Tartu Ülikooli nomineeritud Pro Futura Scientia stipendiaat, tänu millele töötas ta aastatel 2025–2026 külalisprofessorina ka Kopenhaageni Ülikooli Globe’i instituudis.
Ester Oras on Eesti Noorte Teaduste Akadeemia asutajaliige, sh oli ta aastatel 2022–2023 selle asepresident. Lisaks teadustööle on ta aktiivne võrdse kohtlemise ja soolise võrdõiguslikkuse kõneisik, kes tõi muu hulgas esimest korda Eestisse ÜRO algatuse „Naised ja tüdrukud teaduses“ tähistamise.
Piduliku inauguratsiooniloengu eesmärk on anda ülikooli uuele professorile võimalus tutvustada ennast, oma eriala ja teadusteemat. Avaliku loengu lõpus saavad kuulajad professorile küsimusi esitada. Loengule on oodatud nii ülikooli töötajad, üliõpilased kui ka kõik teised huvilised.

Presidendi haridushäkaton
2026-05-08 00:00 - 2026-05-09 23:59
8. ja 9. mail toimub president Alar Karise algatusel esimene presidendi haridushäkaton. Kahepäevane häkaton toob eelvalikul kokku parimad arendajad, ettevõtjad, õpetajad, õpilased ja hariduseksperdid, et otsida tehisaru abil lahendusi Eesti hariduse probleemidele. Osaleb 30 väljavalitud parimat tiimi ja ligikaudu 150 kogenud eksperti, kelle ideed jagunevad nelja teema vahel:

õppimine ja koolielu korraldus,
õpetajate töö optimeerimine ja intelligentsete õppematerjalide loome,
haridussüsteemi andmepõhist juhtimist toetevad lahendused,
eraldi fookus on matemaatika lahendustel.

10 parimat tiimi esitlevad oma lahendusi laupäeval, 9. mail kell 18.45 Telliskivi loomelinnaku Rohelises saalis.
Kohapeal on president Alar Karis, TI-Hüppe, OpenAI ja erinevate teiste toetajate ja otsustajate esindajad, kellega saab tutvuda https://hakk.tihupe.ee/.

Konverents „Kultuur ja piir“
2026-05-08 09:30 - 16:30
Narva muuseumi II rahvusvaheline konverents „Kultuur ja piir“ toimub 8. mail Tartu ülikooli Narva kolledžis.
Euroopa päeva raames toimuv konverents toob kokku eksperdid, teadlased ja kultuurivaldkonna praktikud Eestist ja välismaalt, et arutada kultuuri rolli piirialadel, kultuuripärandi kaitset, rahvusvahelist koostööd ning muuseumide missiooni tänapäeva keerulises geopoliitilises kontekstis. Konverentsi modereerib ajaloolane Kaarel Vanamölder. Kohapeal osalejatele on tagatud ka sünkroontõlge. Info

Lapsehoidjate kutsevõistlus
2026-05-08 09:30 - 16:30
Tartu tervishoiu kõrgkool korraldab 8. mail vabariikliku lapsehoidjate kutsevõistluse, kus osalevad õppurid Tallinna tervishoiu kõrgkoolist, Valgamaa kutseõppeasutusest, Haapsalu kutsehariduskeskusest, Kuressaare ametikoolist ja Tartu tervishoiu kõrgkoolist.
„Kutsevõistlus on suurepärane võimalus õppuritele panna oma teadmised proovile olukordades, mis nõuavad loovat lähenemist, empaatiat, lapsest lähtuvat tegutsemist ja kiiret reageerimist,“ selgitas vabariikliku lapsehoidja kutsevõistluse peakorraldaja, Tartu tervishoiu kõrgkooli lapsehoidja õppekava juhtivõpetaja Liana Kurg.
„Lapsehoidja on tänapäeval oma valdkonna professionaal, kelle pädevus ulatub esmaabi andmisest erivajadustega arvestamise ja perede toetamiseni, kuid sama oluline on oskus säilitada rahu ja rõõmus meel ka siis, kui korraga on vaja lahendada kolm „maailmalõppu“ ja punuda üks pikk pats. Võistluse üks eesmärkidest on tuua esile selle ameti mitmekülgsust ning näidata, et asjatundlik lapsehoidja on hindamatu partner lapse arengu toetamisel ja turvalise kasvukeskkonna loomisel,“ lisas Kurg.
Võistlusel tuleb osalejatel lahendada olukorraülesanne, mille käigus hinnatakse õppurite pädevusi lapse arengu toetamisel, tervisedenduses ja loovuse rakendamisel ning nende valmisolekut tulemuslikuks koostööks lapsevanematega ja tööks erivajadustega lastega.
Kümne võistlejaga lapsehoidjate vabariiklik kutsevõistlus toimub 8. mail kell 9.30–16.30 Tartu tervishoiu kõrgkoolis (Nooruse 5, Tartu).

Õpioskuste talgud
2026-05-09 00:00 - 23:59
Õpioskuste talgud 9. mail 2026

Võistlust korraldab igal aastal Tallinna Ülikool. Üleriigiline talgupäev toimub üldhariduskoolide 5. klasside 5-liikmelistele rühmadele kevadsemestril. Lahendatavate ülesannete pearõhk on otsitava teabe määratlemisel ja selle käsitlemise oskustel. Oluline on tunda erinevate teatmeteoste ülesehitust, leida tundmatu teose kasutamise juhised, valida ülesande lahenduse leidmiseks sobiv raamat või muu allikas. Kasutatakse mitmesuguseid teatmeteoseid ja erinevad töövahendid. Osa ülesandeid lahendatakse arvuti abil.
Loe lähemalt õpioskuste talgute lehelt
Võistlust korraldab Tallinna Ülikool, võistlust toetavad Haridus- ja Teadusministeerium, kirjastus Koolibri.

TalTechi koolimatemaatika olümpiaad
2026-05-09 00:00 - 23:59
TalTechi koolimatemaatika olümpiaad pakub rakenduslikku väljakutset gümnasistidele
2026. aasta kevadel toimub juba kuuendat korda TalTechi koolimatemaatika olümpiaad. Osalejate arv kasvab iga aastaga, mis kinnitab, et gümnasistid soovivad panna oma teadmised proovile ülesannetes, mis nõuavad sisulist arusaamist ja loogilist mõtlemist.
TalTechi koolimatemaatika olümpiaad on mõeldud eelkõige 12. klassi õpilastele, aga osaleda võivad kõik gümnaasiumiõpilased. Koolimatemaatika olümpiaadi üks eesmärk on äratada õpilastes sügavamat huvi matemaatika vastu. Oleme soovinud rõhutada matemaatika rakenduslikku väärtust ja siduda koolimatemaatikat rohkem praktiliste ülesannetega.
Selleks on koolimatemaatika olümpiaadil lahendamiseks pakutud ülesandeid, mis on rohkem seotud praktilises elus ette tulevate küsimustega. Ülesannete lahendamise juures ei ole vaja teada väga palju detailseid matemaatikavalemeid. Selle asemel on oluline oskus koostada matemaatilist mudelit ehk tõlkida ülesanne matemaatika keelde.
Näiteks 2025. aastal oli ülesannete hulgas kõige populaarsem autorehvide vahetamise ülesanne:
Auto esirehvid peavad vastu 15 000 km, tagumised 25 000 km. Kui pika sõidu järel tuleks rehve omavahel vahetada, et kokku saaks samade rehvidega sõita kõige pikema maa?
Ülesande lahendamiseks pakuti väga erinevaid lahendusvariante. Toredad ülesanded ongi sellised, kus vastuseni on võimalik jõuda erinevaid arutluskäike kasutades.
2026. aasta olümpiaad toimub 9. mail Tallinna Tehnikaülikoolis ja TalTech Tartu Kolledžis. Lahendamiseks on aega viis tundi. Esikolmikule on välja pandud rahalised auhinnad ning 20 paremal osalejal, kes koguvad vähemalt 60% punktidest, avaneb võimalus asuda õppima TalTechi väljaspool tavapärast vastuvõtukonkurssi. TalTechi koolimatemaatika olümpiaadi korraldab TalTechi eksami- ja olümpiaadikool.
Tule ja lahenda põnevaid ülesandeid koolimatemaatika erinevatest valdkondadest ning pane oma teadmised proovile!
Rohkem infot leiad TalTechi kodulehelt

Euroopa päev
2026-05-09 00:00 - 23:59
Euroopa päev 9. mail.

Festivali „Koolitants 2026“ lõppkontserdid
2026-05-09 00:00 - 2026-05-10 23:59
Festivali „Koolitants 2026“ maakondlikud tantsupäevad on lõppenud ning mai alguses jõuab Jõhvi kontserdimaja lavale läbilõige Eesti noorte tantsuhuvihariduse aastast. Veebruarist märtsini toimus üle-eestiline festival 11 kontserdipaigas 18 kontserdiga, tuues lavale väga erineva tausta, taseme ja lähenemisega tantsud. Festivali regionaalne formaat võimaldas näha, kuidas kujuneb noorte tantsukultuur eri Eesti paigus väiksematest keskustest suuremate linnadeni.
Maakondlikel tantsupäevadel nähtud tantsude põhjal tegi lõppkontsertidel esinevate laureaatide valiku žürii koosseisus Kristiina Vilipõld, Igor Lider ja Daniela Privis. Žürii valitud tantsud moodustavad mitmekesise, kuid selgelt läbimõeldud terviku, kus tehnilise soorituse kõrval on esil ka idee, dramaturgia ja autoripositsioon.
Festivali „Koolitants 2026“ lõppkontserdid toimuvad Jõhvi kontserdimajas:
Laupäeval, 9. mail kell 12.00 on laval eelkooli ja põhikooli noorema vanuseastme tantsijad ning kell 18.00 põhikooli vanema vanuseastme tantsijad.
Pühapäeval, 10. mail kell 12.00 algaval kontserdil astuvad lavale algkooli ning gümnaasium+ vanuseastme tantsijad.
Lõppkontsertidel on laureaate tunnustamas Eesti tantsukunsti ja tantsuhariduse liit, Eesti Rahvusballett, Tallinna ülikooli BFMi koreograafia õppekava, Tartu ülikooli Viljandi kultuuriakadeemia etenduskunstide õppekava, Eesti tantsuagentuuri noortežürii jt.
Kontserte juhivad Kärt Anton ja Aaron Thor Härm. Külalisena astub lavale Starlight Cabaret.
